als_Latn dik_Latn sag_Latn
Asport– Mërgim Mavraj ka sqaruar situatën e tij te Grojther Fyrthi. Drejtuesit e skuadrës gjermane janë munduar vazhdimisht që të ulen me menaxherin e mbrojtësit shqiptar me qëllim që ai të rinovojë kontratën, por deri tani çdo gjë ka rezultuar e pasuksesshme. Kontrata e Mavrajt përfundon në qershorin e këtij viti dhe Grojter Fyrthi rrezikon të humbasë me parametër zero një nga lojtarët e vet më të mirë.
Siç shkruajnë disa media gjermane mësohet se arsyeja e mosrinovimit janë jo vetëm ofertat e shumta që ka marrë mbrojtësi gjatë kësaj kohe, por edhe se ai ka kërkuar një rritje të konsiderueshme të rrogës. Por, në një prononcim dje për “Bild”, mbrojtësi i Kombëtares shqiptare ka sqaruar se nuk bëhet fjalë për parà. “Nuk kam tendencën për t’u larguar nga skuadra. Dua të saktësoj se nuk bëhet fjalë për parà. Para së gjithash unë shikoj projektin e klubit dhe idenë mbi të cilën ngrihet skuadra. Paratë mund të bëhen edhe në mënyra të tjera, duke mos zbritur në fushë për të luajtur me të njëjtin pasion dhe dëshirë”, ka thënë Mavraj. Qendërmbrojtësi i Kombëtares është kërkuar nga Lacio në Itali dhe fakti që është në fundkontrate mund ta ndihmojë që për sezonin 2014-2015 të ketë luksin të zgjedhë klubin që do t’i ofrojë kontratën më të mirë ekonomike.
Sakaq, Grojter Fyrthi ka marrë për 100 mijë euro nga Shtutgarti mbrojtësin Benedikt Roker, i cili presupozohet që do jetë zëvendësuesi i Mavrajt. Sipas “Bild”-it, mbrojtësi kuqezi ka kërkuar më shumë parà, kërkesë kjo që nuk është miratuar ende nga presidenti Helmut Hak. Ky i fundit, me afrimin e Roker, kërkon që t’i bëjë presion Mavrajt që të firmosë rinovimin.
You must be logged in to post a comment Login
als_Latn als_Latn als_Latn eng_Latn